CELEX: 32015R0097
Language: sk
Date: 2014-10-17 00:00:00
Title: Delegované nariadenie Komisie (EÚ) 2015/97 zo  17. októbra 2014 , ktorým sa opravuje delegované nariadenie (EÚ) č. 918/2012, pokiaľ ide o oznamovanie významných čistých krátkych pozícií v štátnych dlhových nástrojoch  Text s významom pre EHP

23.1.2015   
            
            
               SK
            
            
               Úradný vestník Európskej únie
            
            
               L 16/22
            
         DELEGOVANÉ NARIADENIE KOMISIE (EÚ) 2015/97
   zo 17. októbra 2014,
   ktorým sa opravuje delegované nariadenie (EÚ) č. 918/2012, pokiaľ ide o oznamovanie významných čistých krátkych pozícií v štátnych dlhových nástrojoch
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 236/2012 zo 14. marca 2012 o predaji nakrátko a určitých aspektoch swapov na úverové zlyhanie (1), a najmä na jeho článok 3 ods. 7,
   keďže:
   
               (1)
            
            
               V článku 13 delegovaného nariadenia Komisie (EÚ) č. 918/2012 (2) sa na základe splnomocnenia podľa článku 3 ods. 7 písm. c) nariadenia (EÚ) č. 236/2012 bližšie určuje metóda výpočtu pozícií pre právne subjekty v rámci skupiny, ktoré majú dlhé alebo krátke pozície v súvislosti s osobitným emitentom. V článku 13 delegovaného nariadenia (EÚ) č. 918/2012 sa stanovuje metóda výpočtu pozícií pre emitovaný akciový kapitál, ako aj pre emitovaný štátny dlhový nástroj. V článku 13 ods. 3 delegovaného nariadenia (EÚ) č. 918/2012 sa však v súčasnosti odkazuje len na prahovú hodnotu na oznámenie podľa článku 5 nariadenia (EÚ) č. 236/2012, pokiaľ ide o významné čisté krátke pozície v akciách, pričom by sa v ňom malo odkazovať aj na prahovú hodnotu na oznámenie podľa článku 7 nariadenia (EÚ) č. 236/2012, pokiaľ ide o významné čisté krátke pozície v štátnych dlhových nástrojoch.
            
         
               (2)
            
            
               S cieľom predísť právnej neistote by sa delegované nariadenie (EÚ) č. 918/2012 malo preto zodpovedajúcim spôsobom opraviť,
            
         PRIJALA TOTO NARIADENIE:
   Článok 1
   V článku 13 ods. 3 delegovaného nariadenia (EÚ) č. 918/2012 sa prvá veta nahrádza takto:
   
      „3.   Ak čistá krátka pozícia dosiahne alebo prekročí prahovú hodnotu na oznámenie v súlade s článkami 5 a 7 alebo prahovú hodnotu na zverejnenie v súlade s článkom 6 nariadenia (EÚ) č. 236/2012, právny subjekt v rámci skupiny oznamuje a zverejňuje v súlade s článkami 5 až 11 nariadenia (EÚ) č. 236/2012 čistú krátku pozíciu v osobitnom emitentovi vypočítanú v súlade s odsekom 1 za predpokladu, že žiadna čistá krátka pozícia na úrovni skupiny vypočítaná v súlade s odsekom 2 nedosiahne alebo neprekročí prahovú hodnotu na oznámenie alebo zverejnenie.“
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. októbra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 86, 24.3.2012, s. 1.
   
      (2)  Delegované nariadenie Komisie (EÚ) č. 918/2012 z 5. júla 2012, ktorým sa dopĺňa nariadenie Európskeho parlamentu a Rady (EÚ) č. 236/2012 o predaji nakrátko a určitých aspektoch swapov na úverové zlyhanie, pokiaľ ide o vymedzenie pojmov, výpočet čistých krátkych pozícií, kryté swapy na úverové zlyhanie na štátne dlhové nástroje, prahové hodnoty na oznámenie, prahové hodnoty pre likviditu pre pozastavenie obmedzení, významné poklesy hodnoty finančných nástrojov a nepriaznivé udalosti (Ú. v. EÚ L 274, 9.10.2012, s. 1).